[dc]બે[/dc]ટા, આંગણામાં આજે એક ખિસકોલીને જોઈને એકલા એકલા હસી પડ્યો. તું યાદ આવી ગઈ. યાદ છે તને, તું રસોડામાં આવીને દાળ, શાક ચાખતી ને પછી સ્વાદમાં જે ખૂટતું હોય એ ઉમેરી દેતી. ત્યારે દાદીમા લડતાં ને કહેતાં, ‘આમ ચાખ ચાખ કરીશને તો આવતા જન્મે ખિસકોલી થઈશ !’ યાદ છે ? આ ખિસકોલી પણ બોરસલ્લીનું પાકેલું ફળ એ હાથમાં લઈને જે મસ્તીથી ખાતી હતી ! એ વખતે તને દાદીમાનું વાક્ય નહોતું સમજાતું. તને એમ થતું હતું કે દાદીમા તને ખિસકોલી કહીને ચીડવે છે. ભોજનની વાનગીઓને ચાખવામાં ખોટું શું એ તારી દલીલ હતી. જમવા બેસતા પહેલાં કે જમાડતાં પહેલાં વસ્તુ ચાખી લીધી હોય તો સ્વાદની ખબર પડે ને જો કૈં સુધારા-વધારા કરવા જેવા લાગે તો સમયસર થઈ જાય. જમનારને ય મજા આવે ને જમાડનાર પણ રાજી રહે. કોઈ બીજું જમતી વખતે ભૂલ કાઢે કે ધ્યાન દોરે એના કરતાં જાતે જ ચાખીને સુધારી લેવામાં શો વાંધો ?